Source: https://domov.sme.sk/c/3152347/v-pondelok-pokracuje-sud-o-tatrovacke-byty.html
Timestamp: 2017-05-26 21:17:25+00:00
Document Index: 691287

Matched Legal Cases: ['súd ', 'súd ', 'súd ', 'súd ', 'súd ', 'súd ']

V pondelok pokračuje súd o "tatrovácke" byty - domov.sme.sk
Zobraziť všetky sekcie V pondelok pokračuje súd o "tatrovácke" byty
TRENČÍN 17. februára (SITA) – Okresný súd v Trenčíne sa bude v pondelok opäť zaoberať kauzou bytových domov v Bánovciach nad Bebravou, ktoré v roku 1994 získala firma Tatra Sipox podnikateľa Jozefa Majského. 17. feb 2007 o 12:11 SITA
Písmo:A-|A+0 Ako informovala predsedníčka Združenia bývalých tatrováckych bytov Elena Igazová, nespokojní nájomníci týchto bytov sa znovu osobne dostavia súd. Okresný súd sa má v pondelok zaoberať žalobou Ministerstva hospodárstva (MH) SR na súčasného majiteľa bytov spoločnosť Tatrabyt, a.s. a na mesto Bánovce nad Bebravou. Spoločnosť Tatra Sipox podľa nej aj za pomoci mesta byty získala neoprávnene, pretože neboli predmetom privatizácie bývalej bánovskej Tatry. MH SR žiada vrátenie bytov do vlastníctva štátu. V združení je takmer 600 nájomcov bytov. Tí majú záujem, aby sa celá dlhotrvajúca kauza čo najskôr vyriešila v ich prospech. Ak by byty prešli štátu, môžu si ich odkúpiť za cenu zo zákona a nie za trhovú cenu od Tatrabytu. Pojednávanie bolo pôvodne vytýčené na september, termín vtedy podľa Igazovej odročili pre procesné podanie. Na ďalšom novembrovom pojednávaní sa pre práceneschopnosť ospravedlnil jeden zo žalovaných, sudkyňa pojednávanie odročila na pondelok 19. februára. "Okresný súd v Trenčíne vydal predbežné opatrenie, ktoré spoločnosti Tatrabyt zakazuje s bytmi nakladať a Krajský súd v Trenčíne toto rozhodnutie potvrdil," dodala Igazová.